જુદાં જુદાં સાહિત્યસ્વરૂપમાં ખેડાણ કરતા સર્જકને માટે સૌથી વધુ પડકારરૂપ કોઈ સ્વરૂપ હોય તો તે બાળસાહિત્યનું છે. અતિ વેગથી બદલાતા પરિપ્રેક્ષ્યમાં અને ટૅકનોલોજીમાં વખતોવખત આવતાં પરિવર્તનને કારણે બાળસાહિત્યમાં વિચારો, ભાવનાઓ, મૂલ્યો અને પ્રસ્તુતિ - એ સઘળી બાબતમાં સતત સમૂળી ક્રાંતિ થઈ રહી છે. ટેકનોલોજીના પરિવર્તનની તત્કાળ અસર એના સ્વરૂપ પર થાય છે. બાળસાહિત્યના સર્જકને માટે સૌથી મોટો પડકાર છે એ કે એ પોતાના સમયના બાળકને ભૂલીને આજના સમયના બાળકનો વિચાર કરે. એમાં પણ હવે જ્યારે આખા જગતમાં વૈશ્વિકનો વાયરો વાઈ રહ્યો છે, ત્યારે બાળસાહિત્યમાં હવે વૈશ્વિક સમસ્યાઓનું આલેખન મહત્ત્વનું બન્યું છે.